ফেডারেশন দ্বিখন্ডিত হওয়ার ফলে সবাই মিলে একসঙ্গে সংসদ-আন্দোলনকে সুসংবদ্ধ করার কাজটি করা যায়নি। যেমন ১৯৭৬ সালে চলচ্চিত্রসংসদ-আন্দোলনকে সুসংবদ্ধ করার জন্য সরকার থেকে নীতিমালা প্রণয়নের উদ্যোগ নেওয়া হয়। ১৯৭৬ সালের ৩০ এপ্রিল চিত্রালীর সম্পাদকীয়তে লেখা হয়, ‘যেহেতু চলচ্চিত্রসংসদ-আন্দোলনের প্রতি সরকারী সুদৃষ্টি পড়েছে, সেই হেতু নীতিমালা প্রণীত হলে একদিকে যেমন আন্দোলনকারীদের দুঃখ-দুর্দশা, নানাবিধ অসুবিধা দূর হবে, অন্যদিকে সৎ ছবি নির্মাণের পরিবেশ ও রুচিবান দর্শক তৈরির পথও হবে সুগম।’৩১ অতৃপ্তির কথা এই যে, সেই নীতিমালা অদ্যাবধি প্রণীত হয়নি। সম্ভবত ফেডারেশন দ্বিখন্ডিত থাকায় ওই সময় সুযোগটি কাজে লাগানো যায়নি। সার্বিক অবস্থা বিবেচনা করে আন্দোলনের স্বার্থে দ্বিখন্ডিত ফেডারেশনকে একত্র করার উদ্যোগ নেয় ফেডারেশনের একটি অংশ। কিন্তু তাদের সেই প্রচেষ্টা ব্যর্থ হয়।৩২ মূলত ‘বাংলাদেশ চলচ্চিত্র সংসদে’র উদ্যোগেই এই প্রচেষ্টা নেওয়া হয়েছিল। এই সংসদটিই ১৯৭৩ সালে ‘উদ্যোক্তা হয়ে’ ফেডারেশন গঠনে অগ্রণীর ভূমিকা পালন করেছিল বলে জানা যায়।৩৩